তিনি মুচকি হেসে বললেন, না আমরা মানুষ নই। তবে কুরআন মেনেই চলি। আমাদের সে আসল পরিচয়টুকু তোমাকে পরে বলবো। তুমি যে কুরআন তেলাওয়াত শুনতে পাচ্ছিলে তা তোমার মামা পাঠ করছিলেন বটে। কিন্তু তার যে তরজমা তুমি শুনতে পাচ্ছিলে তা অদৃশ্য থেকে আমিই বলে যাচ্ছিলাম। যাক সে কথা। এখন লোহার আসল পরিচয়টা তোমার জানা দরকার। লোহা একটি মৌল বা মৌলিক পদার্থ। রাসায়নিক বিজ্ঞানে এর সঙ্কেত এফ-ই। শতাধিক মৌল ও ধাতুর মধ্যে প্রাচুর্যের দিক থেকে প্রকৃতিতে অ্যালুমিনিয়ামের পরই লোহার অবস্থান। তবে তোমাদের পৃথিবীর একদম মধ্যবর্তী স্থানটি অর্থাৎ পৃথিবীর কেন্দ্র লোহার তৈরি। সে হিসেবে পৃথিবীতে লোহার পরিমাণই সবচেয়ে বেশি। যদিও খাঁটি লোহা প্রকৃতিতে বিরল।